b'\n_START_ARTICLE_\nBastasi (Drvar, BiH)\n_START_PARAGRAPH_\nBastasi je naseljeno mjesto u Bosni i Hercegovini u op\xc4\x87ini Drvar koja pripada entitetu Federacija Bosne i Hercegovine. Na popisu stanovni\xc5\xa1tva 1991. u njemu je \xc5\xbeivjelo 379 stanovnika.\n_START_SECTION_\nZemljopis\n_START_PARAGRAPH_\nOd izvora pod \xc5\xa0atorom pa do u\xc5\xa1\xc4\x87a u Unu kod Martin Broda Unac te\xc4\x8de dolinom dugom oko 65, a \xc5\xa1irokom do 25 km (najvi\xc5\xa1e) i proti\xc4\x8de kroz \xc4\x8detiri manje kotline (Preodac, Prekaja i Mokronoge, Drvar i Bastasi). Kotline su razdvojene klisurama, kroz koje se Unac probija. Postoji i mno\xc5\xa1tvo manjih polja pogodnih za sto\xc4\x8darstvo, a mjestimi\xc4\x8dno i za poljoprivredu, kao i ova oko Bastasa (Donji Unac). Cijela dolina je otvorena (i nagnuta) na zapad, prema Uni. Bastasi su najdonje i najsjevernije selo u Una\xc4\x8dkoj \xc5\xbeupi, razmje\xc5\xa1teno dijelom uz sami Unac, na ravnom dijelu, a djelimi\xc4\x8dno i na tavanastim zaravnima planinskih livada na zapadnoj i isto\xc4\x8dnoj strani sela. Prema Vrto\xc4\x8dama na jugu nema prirodne granice. Prema sjeveru granicu \xc4\x8dini potok Misija koji te\xc4\x8de kroz urvinsku prodolinu koja tako\xc4\x91er kao i potok nosi ime Misije. Pored Unca ovdje su jo\xc5\xa1 vode Basta\xc5\xa1ica i Misije. Izvori su: Ljeskovac, Pavi\xc4\x87evac,Crnomudski Bunar, To\xc4\x8dak, Vodica, Adamovi\xc4\x87a Vrelo, Miljado i Okovir.\n_START_SECTION_\nPovijest\n_START_PARAGRAPH_\nSelo Bastasi postoje i kod Bosanskog Grahova, i po nekim tuma\xc4\x8denjima zasnovanim na \xc4\x8dinjenici da su u oba sela prona\xc4\x91eni ostaci naselja iz rimskog doba, ime su dobili po talijanskoj rije\xc4\x8di basta - dosta._NEWLINE_Mje\xc5\xa1tani sela su poznati kao prvi ekolozi na ovim podru\xc4\x8djima. Vlasnici drvarske celuloze tvrdili su da otpadne vode koje bi oni pu\xc5\xa1tali u Unac ne\xc4\x87e zagaditi rijeku. Mje\xc5\xa1tani nisu htjeli ni da \xc4\x8duju. Poslije toga su kapitalisti bili primorani da prokopaju desetak kilometara dug odvodni betonski kanal, kojim je otpadna voda iz celuloze zaobilazila selo i zaseoke basta\xc5\xa1kog kraja. Bastasi su ina\xc4\x8de bili administrativni centar drvarske \xc5\xbeupe prije nego \xc5\xa1to je to postao Drvar._NEWLINE_Prije samog Desanta na Drvar Josip Broz Tito je uglavnom boravio u Bastasima. Jednom je poslije rata i do\xc5\xa1ao u posjetu selu. Njemu u \xc4\x8dast je sagra\xc4\x91en motel "Basta\xc5\xa1ica"._NEWLINE_Poslije rata 1992-95, prvi povratnici u Bosni bili su iz Bastasa. U selu je obnovljeno nekoliko stotina ku\xc4\x87a, mjesna crkva, podignut je i spomenik poginulim partizanima. Obnovljena je i Osnovna \xc5\xa1kola, ali u njoj na\xc5\xbealost nema u\xc4\x8denika.\n_START_SECTION_\nGospodarstvo\n_START_PARAGRAPH_\nPo rakiji od drenjaka prepoznaje se i ovo selo ali i cio drvarski kraj. A drenjaka je znalo ranijih godina biti toliko da su, neke porodice, od rakije drenje ili drenova\xc4\x8de, mogle dobro \xc5\xbeivjeti.'